Η Ηλέκτρα (Ψούνη 12 Σεπτεμβρίου 1985, Χανιά), είναι παλαίμαχη διεθνής αθλήτρια υδατοσφαίρισης η οποία θεωρείται ως μία από τις καλύτερες αμυντικές της ελληνικής υδατοσφαίρισης. Το 2011 με την Εθνική Ελλάδας κατέκτησε το Χρυσό μετάλλιο στο Παγκόσμιο Πρωτάθλημα στη Σαγκάη.

Καριέρα
-------

Η Ηλέκτρα–Μαρία Ψούνη (όπως είναι το πλήρες όνομά της) ξεκίνησε την αθλητική της δραστηριότητα σε ηλικία 6 ετών στην ομάδα της γενέτειράς της, τον Ν.Ο. Χανίων. Αρχικά ασχολήθηκε με την κολύμβηση, και σε ηλικία 13 ετών "μετακόμισε" στο πόλο, στο οποίο την τράβηξε η παρουσία της αδελφής της, Λίνας. Με τον Ν.Ο. Χανίων και προπονητή τον Μανώλη Φαρμάκη αγωνίστηκε στο Πρωτάθλημα Ελλάδας.  

Το 2000 η οικογένειά της μετακόμισε στη Θεσσαλονίκη και αγωνίστηκε έναν χρόνο στον Π.Α.Ο.Κ.. Τον επόμενο χρόνο μετακόμισε στην Αθήνα, και αγωνίστηκε κατά σειρά στις ομάδες του Εθνικού Πειραιώς, του Νηρέα Χαλανδρίου, του ΑΝΟ Γλυφάδας και από το 2008 έως το 2010 αγωνίστηκε με το σκουφάκι του Ολυμπιακού Πειραιώς.  

Το Καλοκαίρι του 2012 η Ηλέκτρα Ψούνη αποφάσισε να συνεχίσει την καριέρα της στο εξωτερικό, υπογράφοντας στη γαλλική Λιλ Μετροπόλ. Την περίοδο 2013-14 τραυματίστηκε στον δεξιό αγκώνα σε αγώνα του γαλλικού πρωταθλήματος και υποβλήθηκε σε εγχείρηση. Το τραύμα της επιδεινώθηκε σε αγώνα της Εθνικής Ελλάδας για τα προκριματικά της Παγκόσμιας Λίγκας τον Απρίλιο του 2014 στη Βουδαπέστη, με αποτέλεσμα να σταματήσει πρόωρα την αγωνιστική της δραστηριότητα σε ηλικία μόλις 29 ετών.

Διεθνής καριέρα
---------------

Η Ηλέκτρα Ψούνη υπήρξε μέλος των αναπτυξιακών εθνικών ομάδων από το 2001. Την ίδια χρονιά αν και μόλις 16 κατέκτησε με την Εθνική Νεανίδων το Χρυσό Μετάλλιο στο Ευρωπαϊκό Πρωτάθλημα Κ-18, επιτυχία που επανέλαβε το 2002 με την ομάδα Κ-19. Ακολούθησε το Ασημένιο Μετάλλιο στην ίδια διοργάνωση το 2004 και η 4η στο Παγκόσμιο Πρωτάθλημα Κ-19 το 2005.  

Από το 2008 υπήρξε μέλος της Εθνικής Γυναικών, με την οποία κατέκτησε το Χρυσό Μετάλλιο στο Παγκόσμιο Πρωτάθλημα του 2011 στη Σαγκάη, που υπήρξε μία από τις κορυφαίες επιτυχίες της ελληνικής γυναικείας υδατοσφαίρισης. Το προηγούμενο έτος είχε κατακτήσει με την Εθνική ομάδα το Ασημένιο Μετάλλιο στο Ευρωπαϊκό πρωτάθλημα του Ζάγκρεμπ, όπως επίσης και το 2012 στο Ευρωπαϊκό του Αϊντχόφεν. Στις μεγάλες επιτυχίες της περιλαμβάνονται επίσης τα Χάλκινα Μετάλλια στην Παγκόσμια Λίγκα το 2010 στο Σαν Ντιέγκο των Η.Π.Α. και το 2012 στο Τσανγκσού της Κίνας.

Διεθνείς τίτλοι - Διακρίσεις
----------------------------

### Εθνική Ελλάδας Γυναικών

**Παγκόσμιο Πρωτάθλημα**

* 2011 01 ! (Σαγκάη, Κίνα)
* 2009 **4η θέση** (Ρώμη, Ιταλία)

**Ευρωπαϊκό πρωτάθλημα**

* 2010 2 ! (Ζάγκρεμπ, Κροατία)
* 2012 2 ! (Αϊντχόφεν, Ολλανδία)

**Παγκόσμια Λίγκα**

* 2010 3 ! (Σαν Ντιέγκο, Η.Π.Α.)
* 2012 3 ! (Τσανγκσού, Κίνα)

### Εθνική Ελλάδας Νεανίδων

**Ευρωπαϊκό πρωτάθλημα Νεανίδων Κ-18**

* 2001 01 ! (Μάντσεστερ, Ηνωμένο Βασίλειο)

**Ευρωπαϊκό πρωτάθλημα Νεανίδων Κ-19**

* 2002 01 ! (Λουλέ, Πορτογαλία)
* 2004 2 ! (Μπάρι, Ιταλία)

**Παγκόσμιο πρωτάθλημα Νεανίδων Κ-19**

* 2005 **4η θέση** (Πέρθ, Αυστραλία)

Παραπομπές
----------

1. ↑  Παγκόσμια πρωταθλήτρια η Ελλάδα www.sport24.gr Αρχειοθετήθηκε 2023-03-26 στο Wayback Machine.
2. ↑  Συνέντευξη της Ηλέκτρας Ψούνη στον Γιώργο Σταυριανουδάκη («Χανιώτικα Νέα») www.haniotika-nea.gr Αρχειοθετήθηκε 2018-02-04 στο Wayback Machine.
3. ↑  Στη Λιλ η Ψούνη www.onsports.gr Αρχειοθετήθηκε 2024-02-08 στο Wayback Machine.
4. ↑  Δάκρυα για την Ηλέκτρα www.gavros.gr Αρχειοθετήθηκε 2024-02-09 στο Wayback Machine.
5. ↑  Ευρωπαϊκό Πρωτάθλημα 2010 Σύνθεση Εθνικής Ελλλάδας www.omegatiming.com
6. ↑  Ευρωπαϊκό Πρωτάθλημα 2012 Σύνθεση Εθνικής Ελλάδας www.omegatiming.com

Πηγές
-----

* «Η Εθνική Ελλάδας στο Πανευρωπαϊκό 2010» (PDF). Αρχειοθετήθηκε από το πρωτότυπο (PDF) στις 20 Σεπτεμβρίου 2010.  www.europeanchampionships.org/Zagreb\_2010
* Ηλέκτρα Ψούνη: Στοιχεία - Παγκόσμιοι τίτλοι www.worldaquatics.com Αρχειοθετήθηκε 2023-04-18 στο Wayback Machine.
* «Ηλέκτρα Ψούνη - Πληροφορίες». Αρχειοθετήθηκε από το πρωτότυπο στις 17 Φεβρουαρίου 2020.  www.fina.org
* Τα 39 μετάλλια του ελληνικού πόλο (έως 14.08.2017) www.sport-fm.gr Αρχειοθετήθηκε 2017-08-17 στο Wayback Machine.
* Ηλέκτρα Ψούνη: Διεθνείς επιτυχίες intersportstats.com Αρχειοθετήθηκε 2024-02-07 στο Wayback Machine.